璜源宗人玨壽慶樓
作者：吳浩
朝代：宋

paragraphs: 吾宗培世德，盛事褒一門。
仰顔有壽母，俛目見子孫。
平生青雲器，威鳳宜孤鶱。
脫然舍榮爵，回車息深村。
服勤養堂中，身已大父尊。
戲綵時趨庭，奉輿日涉園。
所至疇接武，顧見貽厥繁。
今年結高樓，長少數憑軒。
羣星環婺女，列象如可捫。
雲傍檐楹飛，山鄰窗几蹲。
往來烏鵲喜，迴互竹木蕃。
良辰風日佳，容與同芳樽。
循陔度雅樂，清響聞天閽。
男兒貴恢豁，樓記聆緒言。
穀共里人飽，書從寒士繙。
善源深復深，河流出崑崙。
吾頌殊未艾，玄來更瑶琨。